Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2021/C 472/13)

Šī publikācija dod tiesības pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam trīs mēnešu laikā pēc šīs publikācijas datuma.

VIENOTAIS DOKUMENTS

“Poivre de Penja”

ES Nr.: PGI-CM-02635 – 2020. gada 19. septembrī.

ACVN ( ) AĢIN (X)

1. Nosaukums vai nosaukumi

“Poivre de Penja”

2. Dalībvalsts vai trešā valsts

Kamerūna

3. Lauksaimniecības produkta vai pārtikas produkta apraksts

3.1. Produkta veids

1.8. grupa. Citi Līguma I pielikumā minētie produkti (garšvielas utt.)

3.2. Apraksts par produktu, uz kuru attiecas 1. punktā minētais nosaukums

“Poivre de Penja” ir garšviela, ko iegūst no melnā piparkrūma (Piper nigrum) – daudzgadīga piparu dzimtas kāpelētājauga (liānas) – ogām, ar spēcīgu un asu garšu.

Izņemot zaļos piparus, piparu graudus tirgo veselus un bez jebkādām piedevām. Tie parasti ir dažāda izmēra (mazi, vidēji un lieli).

Šos piparus var ražot un tirgot šādos veidos atkarībā no ražas novākšanas laika un tam sekojošās pārstrādes: zaļie pipari, melnie pipari, baltie pipari un sarkanie pipari.

Produktam “Poivre de Penja” piemīt samtaina, spēcīga pamatgarša. Smaržai raksturīgas bagātīgas koksnes, dzintara un muskusa notis. Šo piparu smalkais aromāts ļauj produktu pieskaitīt pie “atsvaidzinošajām garšvielām”, un tiem ir sildoša garša.

Žāvēto piparu smarža nav ātri gaistoša, ar bagātīgām fona notīm.

“Poivre de Penja” pikantuma vai sildošo sajūtu galvenokārt rada tā minimālais piperīna saturs 10,48 % apmērā (maksimālais – 12,28 %).

Detalizēts apraksts par dažādiem “Poivre de Penja” veidiem

Veids Forma Minimālais lielums un blīvums Krāsa Smarža/garša Citas īpašības Zaļie pipari — Ķekaros vai attīrīti — Veselas ogas vai to ķekari sālījumā (sālsūdenī) vai etiķa šķīdumā Minimālais piparogas lielums – 3 mm No gaiši zaļas līdz tumši zaļai Piparu un zālaugu smarža Smarža nav asa, ja ogas ir veselas Asais aromāts atklājas, ja piparogas ir sasmalcinātas, bet tas nav tik noturīgs kā melnajiem pipariem. Nepieļaujami defekti: — putekļi — akmentiņi — augu atliekas — svešķermeņi — pelējums Melnie pipari Žāvētas piparogas Minimālais piparogas lielums – 3 mm Piparogu atbilstība 3 mm lieluma kritērijam: 90 % Blīvums – 480 g/l Pilnīgi melna, gandrīz melna, brūngani melna Intensīva smarža Savelkoša un pikanta garša Nepieļaujami defekti: — putekļi — akmentiņi — augu atliekas — svešķermeņi — bojātas piparogas — sasmalcinātas piparogas Piparu tīrības pakāpe pirms laišanas tirgū: 99 % Baltie pipari Žāvētas piparogas Minimālais piparogas lielums – 3 mm Piparogu atbilstība lieluma kritērijam: 90 % Blīvums – 510 g/l Balta, pelēka vai bēša Diezgan spēcīga un izteikta smarža Savelkoša un ļoti pikanta garša Nepieļaujami defekti: — putekļi — akmentiņi — augu atliekas — svešķermeņi — bojātas piparogas — sasmalcinātas piparogas Piparu tīrības pakāpe pirms laišanas tirgū: 99 % Sarkanie pipari Žāvētas piparogas Minimālais piparogas lielums 3 mm Piparogu atbilstība 3 mm lieluma kritērijam: 90 % Blīvums – 480 g/l Sarkanbrūna vai tumši sarkana Diezgan spēcīga un izteikta smarža Savelkoša un ļoti pikanta garša Nepieļaujami defekti: — putekļi — akmentiņi — augu atliekas — svešķermeņi — piparogu atlikumu piemaisījums — pelējums

Uzglabāšanas laikā maksimālais mitruma līmenis ir 13 %.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Noteiktajā ģeogrāfiskajā apgabalā jānoris visiem ražošanas posmiem, proti:

— kultūru audzēšana,

— kultūraugu apsaimniekošanas darbības,

— piparogu novākšana,

— (melno, sarkano un balto piparu) žāvēšanas procesi,

— mērcēšana (attiecas tikai uz baltajiem pipariem),

— mazgāšana (attiecas tikai uz baltajiem pipariem),

— piparogu šķirošana,

— turēšana sālījumā vai etiķa šķīdumā (attiecas tikai uz zaļajiem pipariem).

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

ES tirgū uz marķējuma jābūt visai nepieciešamajai informācijai par “Poivre de Penja”, obligāti jābūt norādītam nosaukumam “Poivre de Penja”.

Apzīmējumu “aizsargāta ģeogrāfiskās izcelsmes norāde” vai oficiālo Eiropas AĢIN logotipu var izvietot blakus nosaukumam “Poivre de Penja”.

Marķējumā skaidri saskatāmā veidā jāiekļauj logotips, kas apzīmē Āfrikas Intelektuālā īpašuma organizācijas (OAPI) reģistrētās aizsargātās ģeogrāfiskās izcelsmes norādes:

Marķējumā jāiekļauj:

— partijas numurs, kas piešķirts, lai nodrošinātu produkta izsekojamību, ja šis partijas numurs nav norādīts tieši uz iepakojuma vai uz īpašas etiķetes,

— ĢN apvienības adrese,

— derīguma termiņš,

— visa cita juridiski nepieciešamā informācija.

4. Ģeogrāfiskā apgabala īsa definīcija

Penja ir komūnas nosaukums Moungo departamentā, kas atrodas Kamerūnas Piekrastes reģionā. Tajā ietilpst Njombe-Penja apriņķa teritorija. Tas ir arī nosaukums ielejai ar dažādiem apvidiem.

Ģeogrāfiskajā apgabalā ietilpst Piekrastes reģiona Moungo departamenta komūnas Manjo/NLohé, Loum, Njombé Penja un Mbanga, kā arī Dienvidrietumu reģiona Koupé Manengouba departamenta Tombel komūna.

Agroekoloģiskie apstākļi

Administratīvā vienība / komūna Agroekoloģiskie elementi Manjo/Nlohé Loum Njombé Penja Tombel Mbanga Augstums 390 –579 m 300 –350 m 150 –200 m 400 –500 m 140 –150 m Nokrišņu daudzums 3 500 mm 3 500 mm 3 500 mm 3 000 mm 2 800 mm Temperatūra 25 °C 26 °C 28 °C 26 °C 28 °C Mitruma līmenis 61 % 70 % 70 % 65 % 79 % Avots: CARBAP meteoroloģiskie dati Njombé komūnā: 2011. gada novembris.

5. Saikne ar ģeogrāfisko apgabalu

Pastāv saikne starp produkta reputāciju un īpašo kvalitāti un tā ģeogrāfisko izcelsmi.

Ģeogrāfiskā apgabala specifika

“Poivre de Penja” ģeogrāfiskais apgabals atrodas Koupé kalna dienvidu paugurainajā reljefā, kas izvietots starp Piekrastes reģionu un Dienvidrietumu reģionu. Piparkrūmu plantācijas tiek veidotas vairāk vai mazāk akmeņainos bazalta atsegumu laukumos šo pauguru nogāzēs vai to pakājē. Pašlaik izmantotās plantācijas atrodas no 140 līdz 600 m augstumā.

Tās gūst labumu no mikroklimata: no aprīļa līdz oktobrim laiks ir karsts un mitrs, bet pārējā laikā ļoti sauss.

Audzēšanu veic tradicionālā veidā, un ražu novāc ar rokām. Pēc tam netālu no stādījumiem vairākos posmos veic pārstrādi: mērcēšanu, mazgāšanu, žāvēšanu un iepakošanu vairumtirdzniecībai.

“Poivre de Penja” specifiskās īpašības

1) Sevišķās organoleptiskās īpašības Produktam “Poivre de Penja” piemīt samtaina, spēcīga pamatgarša. Smaržai raksturīgas bagātīgas koksnes, dzintara un muskusa notis. Piparu maigais un izsmalcinātais aromāts sākotnēji sajūtams ar nāsīm, pēc tam pāriet sildošā, noapaļotā, noturīgā garšā. Žāvēto piparu smaržai ir bagātīgas pamatnotis. “Poivre de Penja” ir stipri, taču nav nomācoši asi, tie ir svaigi, pikanti, un nozares speciālistu ieskatā pieskatāmi “atsvaidzinošajām garšvielām”. Šo piparu pikantums, pateicoties relatīvi augstajam piperīna saturam, piešķir raksturīgo tipisko garšu, kas nepiemīt nevienai citai šķirnei.

2) Piparogas ir augstas kvalitātes un nav bojātas, īpaši tāpēc, ka ražu novāc ar rokām.

Saikne starp ģeogrāfisko apgabalu un “Poivre de Penja” īpašo kvalitāti

Pipariem raksturīgo īpašību pamatā ir Penja reģiona ģeoloģiskie un klimatiskie apstākļi.

Reģionā esošās bazalta augsnes, kas ir bagātinātas ar vulkāniskajiem iežiem, apvienojumā ar siltu un mitru ekvatoriālo klimatu ļauj piparkrūmiem pilnībā izaugt veģetācijas perioda laikā, un tie, sasniedzot gatavību decembrī, ražas novākšanas laikā dod bagātīgu “Poivre de Penja” piparogu ražu ar tai raksturīgo garšu, galvenokārt pateicoties ar minerālvielām bagātajām un sabalansētajām augsnēm.

Zinātība

Saskaņā ar labi iedibinātu praksi “Poivre de Penja” ražu novāc ar rokām, pa vienam ķekaram, un tas ļauj iegūt kvalitatīvus graudus bez mehāniskiem bojājumiem.

“Poivre de Penja” balto piparu kategorija ir dabīgs produkts, ko mazgā tikai ar tīru avota ūdeni; pēc novākšanas piparus ievieto polipropilēna maisos vai tieši iegremdē ūdenī (ja piparu graudi ir pietiekami blīvi). Pēc tam tos ievieto no cementa vai fajansa veidotās tvertnēs un mērcē ūdenī, kura sastāvs bagātinājies vulkāniskajās augsnēs, no kurām tas iztek, un kurš tiek mainīts ik pēc 2 dienām, tā turpinot 10 dienas. Pēc tam maisus izņem no ūdens, un atbilstoši sentēvu metodei baltos piparus berž, lai tos atbrīvotu no mizas. Mērcēšana ļauj iegūt izcilas kvalitātes piparus ar īpašu garšu un aromātu. Visbeidzot, maisus iztukšo lielās tvertnēs, ogas rūpīgi vairākas reizes mazgā, lai tās atbrīvotu no nolobītajiem augļa apvalkiem un kātiņiem.

Sausā sezona, kas ģeogrāfiskajā apgabalā ilgst no oktobra līdz martam, ir labvēlīga melno, sarkano un balto piparu žāvēšanai saulē, ļaujot tos ātri (3 dienu laikā) izžāvēt.

Saikne starp reputāciju un ģeogrāfisko vidi

“Poivre de Penja”Njombé-Penja apgabalā audzē vairāk nekā piecdesmit gadu, un tos ar šo nosaukumu, kas apzīmē konkrētajā ģeogrāfiskajā apgabalā audzētos piparus, pazīst gan tirdzniecībā, gan sarunvalodā.

Daudzas atsauces apstiprina to labo reputāciju, to vidū:

— Julien CLEMENCOT raksts 2015. gada 2. janvārī, publicēts laikrakstā “Jeune Afrique”: “Kamerūna: Penja pipari bagātina ēdienus visā pasaulē” (Cameroun: le poivre de Penja assaisonne les plats du monde entier).

“Ar savu spēcīgo garšu Penja pipari atmodina gardēžu garšas kārpiņas visā pasaulē. Šis graudiņš rada apvērsumu, sākot no slavenāko pavāru virtuvēm līdz pat luksusa pārtikas veikalu plauktiem.”

“Pipara raksturīgā garša nāk no tā dzimtenes. Tieši vulkāniskajā augsnē, kas ir bagātīga, sabalansēta un tropu klimatā padzirdīta, milzīgais stublājs augs piecu gadu garumā(..).”

— Raksts “Le Monde”2016. gada 8. martā: “Kamerūna: Penja pipari – vietējais ražojums, kam piemīt “maģisks” aromāts” (Cameroun: le poivre de Penja, produit du terroir aux arômes “magiques”).

— Katherine KHODOROWSKY grāmatā “Epices – Sublimez vos plats préférés” (Dunod, Parīze, 2016):

“Gastronomijas Panteonā Penja baltie pipari ir sinonīms izcilai kvalitātei. Savu aromātisko smalkumu pipars ieguvis Kamerūnas rietumu vulkāniskajā zemē, kas tiek apstrādāta ar kapli. Ekvatoriālais klimats nodrošina tā harmonisku augšanu.”

Atsauce uz specifikācijas publikāciju

(šīs regulas 6. panta 1. punkta otrā daļa)

—

(1) OV L 343, 14.12.2012., 1. lpp.